Etelä-Karjalan hyvinvointialuejohtajan virkaan hakeneista kuusi hakijaa jatkoon

Etelä-Karjalan hyvinvointialuejohtajan rekrytointia valmisteleva työryhmä kokoontui tiistaina 3.5.2022 päättämään hakuprosessin jatkosta. Etelä-Karjalan hyvinvointialuejohtajan virkaan tuli kaikkiaan 12 hakemusta perjantaina 29.4. klo 15 päättyneen hakuajan puitteissa.

Työryhmä valitsi haastatteluihin kuusi hyvinvointialuejohtajan virkaa hakenutta. Haastatteluihin on valittu seuraavat henkilöt:

Tuula Karhula, johtaja, Eksote

Lauri Lehto, muutosjohtaja, Kymenlaakson hyvinvointialue

Sally Leskinen, johtajaylilääkäri, Kanta-Hämeen sairaanhoitopiiri

Jukka Mattila, johtajaylilääkäri, Lapin sairaanhoitopiiri

Sami Sipilä, vt. hyvinvointialuejohtaja, muutosjohtaja, Etelä-Savon hyvinvointialue

Antti E. Vento, johtaja, johtava ylilääkäri, Helsingin yliopistollinen sairaala

Haastattelut ja soveltuvuusarvioinnit pyritään pitämään mahdollisimman pian. Aluevaltuusto valitsee hyvinvointialuejohtajan kesäkuun kokouksessaan.

Työryhmän kokouksen jälkeen Etelä-Karjalan hyvinvointialueen aluehallituksen puheenjohtaja Anneli Kiljunen kertoi, että jatkoon valittiin profiililtaan sellaiset hakijat, joilla on laaja-alainen johtamiskokemus ja laajat verkostot.

– Jatkoon menijöillä on monipuolista näyttöä erilaisten organisaatioiden toiminnan johtamisesta ja myös talous- sekä henkilöstöön liittyvää johtamisosaamista sekä tietämys hyvinvointialan toimialoista.
– Kun henkilöstö voi hyvin, asiakkaat saavat hyvää palvelua. Tärkeää on, että tuleva johtaja on sitoutunut toimimaan hyvässä yhteistyössä henkilöstön kanssa osallistamalla heidät muutos- ja kehittämistyöhön, jatkaa Anneli Kiljunen.

Hyvinvointialuejohtajan virka on tarkoitus täyttää 15.8.2022 alkaen ja virka on vakituinen. Virassa on kuuden (6) kuukauden koeaika.